HÁROM KLASSZIKUS
KOMÉDIA

RUZANTE

A CSÁBÍTÓ PILLANGÓ

MARIVAUX

A MÁSODIK VÁRATLAN SZERELEM

BRABANTI GENOVÉVA

VÉRFAGYASZTÓ TÖRTÉNETE

Fordította:
Fábri Péter

Tartalomjegyzék

Ruzante (Angelo Beolco) A CSÁBÍTÓ PILLANGÓ (La Moscheta)

Prológus 

Első felvonás

Második felvonás

Harmadik felvonás

Negyedik felvonás

Ötödik felvonás

Marivaux A MÁSODIK VÁRATLAN SZERELEM

Első felvonás

Második felvonás

Harmadik felvonás

Miért fordítottam le A második váratlan szerelem című komédiát?

BRABANTI GENOVÉVA VÉRFAGYASZTÓ TÖRTÉNETE

Első felvonás

Második felvonás

Harmadik felvonás

Negyedik felvonás

Ötödik felvonás

Impresszum

Ruzante (Angelo Beolco)
A CSÁBÍTÓ PILLANGÓ
(La Moscheta)

Fordítás és dalok: Fábri Péter
Zene: Várkonyi Mátyás

Bemutató:
Szépművészeti Múzeum, Budapest, 2007.
Rendezte Kováts Kriszta

Képviseli: Proscenium Szerzői Ügynökség

Megszólalók:

Menato, [paraszt]

Betía, Ruzante felesége

Tonin, bergamói katona

Ruzante, [paraszt]

Dalnő, [szomszédasszony]

[A szín, ahogy a prológus előadója mondja, «Padova külvárosa» , jobban mondva egy régi előváros, alacsony és kanyargós árkádokkal, ahova néhány sikátor torkollik, és itt áll Ruzante és Betía, Tonin, Menato és kicsit odébb, a szomszédasszony házának díszlete{1}].

1. DAL:

Van-e izgalmasabb történet,
mint ami férfi-nő közt történhet,
ilyen az is, amit eljátszunk
és közben ennek-annak látszunk –

És mennyi csel
mindenki csal
van aki nyel
van aki nyal

Mikor a nőstények és hímek
egymásra dőlnek mint a rímek
egyik a másikára válasz
s a végén mind a kettő rá(….)

Van-e annál kellemesebb téboly,
mint ha két testből áll egyetlen élboly,
és a testek az ágyban vannak együtt,
alul a másik és fölötte az egyik.

Van-e annál tágabb perspektíva,
mint mikor lábát széttárja a díva,
van-e annál célzatosabb utalás,
mint a szakadatlan ki-be, ki-be hatolás?

Van-e izgalmasabb történet,
mint ami férfi-nő közt történhet,
ilyen az is, amit eljátszunk
és közben ennek-annak látszunk –

És mennyi csel
mindenki csal
van aki nyel
van aki nyal

Mikor a nőstények és hímek
egymásra dőlnek mint a rímek
egyik a másikára válasz
s a végén mind a kettő rá(….)

Van-e annál mélyenszántóbb tudás,
mint egy jól sikerült, szerelmetes dugás,
van-e annál mámorítóbb izgalom,
mint az egymásba helyezett bizalom?

Most néztek rám, hogy mit vettem a számra,
bár a lényeget még nem is vettem számba:
férfiak, nők életének velejét
- most számba veszem a legények elejét.

Van-e izgalmasabb történet,
mint ami férfi-nő közt történhet,
ilyen az is, amit eljátszunk
és közben ennek-annak látszunk –

És mennyi csel
mindenki csal
van aki nyel
van aki nyal

Mikor a nőstények és hímek
egymásra dőlnek mint a rímek
egyik a másikára válasz
s a végén mind a kettő rá(….)

Élvezzétek a játékot
a színházban és az ágyban,
színre lépnek az árnyékok
és köröznek kerge vágyban,
itt is zűr van, hát még ott,
ahol egy nőre vágynak hárman!

Prológus 

DALNŐ:
Sokan vannak, akik folyton másokat lesnek; vagyis azt kutatják, vajon mit csinálnak a szomszédaik; pedig jobb volna, ha arra figyelnének, mi folyik a saját házukban. Ha rám hallgatnának, tudnák, hogy akik folyton azt nézik, mi történik másoknál, nem látják, mi van náluk otthon. Más szemében a szálkát, magukéban a gerendát se.

MENATO:
Vannak aztán a pletykafészkek, akik ha őt meg őt együtt látják, már van is miről mesélniük, mert azt hiszik, hogy ezek ketten ....... Aztán Isten tudja, mi lesz a fecsegésükből, pedig jobb volna, hogyha hallgatnának.

DALNŐ:
Nekem is úgy mondták, most majd én mondom nektek, ebben a házban [Betía és Ruzante házára mutat] egy nő lakik, aki egy jámbor paraszthoz ment feleségül, és aki hol ezzel, hol azzal kavar. De én nem hiszem; szerintem ez egy rendes nő, mert én sok más nőt ismerek, és soha semmi romlottságot nem találtam bennük.
Arra akarok kilukadni, hogy a nők mind jók, hiszen mind egy kaptafára készültek, és a természetük is egyforma. És ha valamelyikük mégis tesz ezt vagy azt, az csak azért van, mert a természete kényszeríti rá.

TONIN:
Mi férfiak is így vagyunk ezzel, a nagy természetünk olyasmit csináltat velünk, amit nem kéne; és ha valaki aztán megszól azért, amit tettünk, azt mondjuk neki, hogy a természetünk vitt rá.

RUZANTE:
De ki a franc ne tudná, hogy ha a nagy természete úgy akarja, úgyis szerelembe esik. És nincs az a hülye, aki ne találna magának egy nőt, akibe belehabarodhat. Következésképpen éppen a természet kerget azokba a lukakba, amelyekbe amúgy nem bújnánk, és csináltat velünk olyasmit, amit máskülönben nem csinálnánk.

MENATO:
Hát mondjátok meg, volna-e bárki olyan tökkelütött hülye, hogy éppen a szomszédasszonyába szeressen bele és a szomszédját akarja felszarvazni, hacsak nem volna az a nagy természetünk?

BETÍA:
És volna-e olyan nő, aki a szomszédjával akarna kavarni és vele akarná felszarvazni a férjét, hogyha a természete nem vinné rá?

RUZANTE:
De hát ti, akik olyan bölcsek és okosak vagytok, ti sem jöttetek volna ide, ha az a fránya természet nem vesz rá benneteket; és akkor mi sem mondhatnánk el ezt a hosszú mondókánkat itt Padovában, a külvárosban.

DALNŐ:
Persze nagyon örülünk, hogy eljöttetek; de most aztán csönd legyen és
hallgassatok ide. És ha úgy látjátok, hogy a komédia szereplői alakoskodnak, ne csodálkozzatok, mert nem szoktak így tenni (de majd megszokják). És ha úgy látjátok, hogy ő, aki ebben a házban lakik [ismét Betía házára mutat], néha olyat tesz, ami nem tetszik nektek, mert lesz ilyen is, inkább hallgassatok.
Nem szeretném, ha azt hinnétek, hogy én valami ingyenélő vagyok, aki a mások dolga után koslat, mert azt soha nem tettem. De ha én nem mondom el nektek, akkor sose tudjátok meg. Figyeljetek, elkezdem.
Először jön majd egy férfi. Sírva és átkozódva jön majd. ... De nehogy azt higgyétek, hogy elveszett valamije; csak azért nyühög, mert még otthon, falun beleszeretett a szomszédasszonyába. De psszt. Ez a férfi nemrég idejött lakni ebbe a házba [Menato házára mutat]. A nő pedig, akit a vére hajt, közben egy másikra hajt, egy bergamói katonára, aki itt szállt meg, ebben a másik házban [Tonin házára mutat]. Szóval lesz itt látnivaló elég! Látnivaló lesz, ahogyan a nő majd beröppen a hadnagy házába.
És ha azt látjátok, hogy ketten fel akarják aprítani egymást, ne akarjátok szétválasztani őket; mert a parasztok, ha begurulnak, máris fönt vannak a plafonon.
Tehát ne mocorogjatok, akkora csönd legyen, amekkora még sohasem volt. De már látom, hogy itt jön sóhajtozva ez a kétségbeesett ember. Na még csak az kéne, hogy szembetalálkozzunk, mert még azt hinné, hogy figyelem.
Akartam még mondani valamit, de elfelejtettem. Na megvan! Szóval azt akartam mondani, hogy tartsatok ki, maradjatok nyugton, amíg csak azt nem látjátok, hogy összebékülnek, mert akkor érünk majd célba. Tehát most csend legyen, én pedig gyorsan lelépek. [Gyorsan meghajol a nézők felé és kimegy].

{1} “casa praticabila” kerekeken tolható díszletházat jelent.